Pasgebore baba in asblik gevindArgieffoto ŉ Pasgebore baba is Donderdag in ŉ vullisdrom buite ŉ huis in Vereeniging gevind. Russel Meiring, woordvoerder van ER24, het gesê paramedici is omstreeks 12:00 na die huis in die Roshnee-buurt ontbied nadat die eienaar geluide uit die asblik hoor kom het. “Paramedici het die baba in die huis in geneem en hom ondersoek. Hy was in ŉ kritieke toestand en sy liggaamstemperatuur was baie laag,” het hy gesê. Paramedici het die baba op die toneel behandel en hom warm gehou, waarna hy na ŉ nabygeleë provinsiale hospitaal geneem is vir mediese behandeling. Die polisie is van die voorval ingelig en stel verder ondersoek in.